

	


คู่มืออภิปราย “รากฐานพระคัมภีร์เดิม (พันธสัญญาเดิม)”– วิชาย่อย 1: บทนำสู่เบญจบรรณ
คำถามเพื่อการอภิปราย

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. จงสรุปสมมติฐานเบื้องต้นตามหลักพระคัมภีร์บางประการที่ตรงกันข้ามกับแนวทางเชิงวิพากษ์ที่ใช้ในการศึกษาเบญจบรรณ


3. ในสามกลยุทธ์เพื่อการตีความที่นำเสนอในบทเรียนนี้ ปกติแล้วท่านใช้กลยุทธ์ใดในการศึกษาพระคัมภีร์เดิม?  ท่านคิดว่าท่านสามารถได้ประโยชน์จากกลยุทธ์อื่น ๆ ที่เหลือได้หรือไม่?  จงอธิบายว่าท่านอาจได้ประโยชน์อย่างไร 


4. เหตุใดมันจึงสำคัญที่เราจะต้องทำความคุ้นเคยกับแนวทางของนักวิชาการเชิงวิพากษ์ยุคปัจจุบัน? 


5. การที่หนังสือเบญจบรรณฉบับดั้งเดิมที่โมเสสเขียนอาจได้ผ่านกระบวนการปรับแก้ให้เข้ากับยุคสมัยหลังจากโมเสสเขียนขึ้น ทำให้ท่านเป็นกังวลหรือไม่?  หรือมันทำให้ท่านตั้งคำถามเกี่ยวกับแรงบันดาลใจและสิทธิอำนาจของเบญจบรรณหรือไม่?  เพราะเหตุใด?


6. ท่านมองว่าตัวท่านเองเป็น “คนที่ยึดมั่นตามพระคัมภีร์” หรือไม่?  จงอธิบายและให้เหตุผล


7. หนังสือเบญจบรรณกล่าวถึงพระนามมากมายที่ใช้กล่าวถึงพระเจ้า  ความหลากหลายนี้ช่วยเราอย่างไรให้เน้นในหลายมิติต่าง ๆ กันของบุคลิกภาพของพระเจ้า ในการเทศนาและการสอนของเรา?


8. พระเจ้าสำแดงพระองค์โดยผ่านวิธีการเหนือธรรมชาติและการกระทำอัศจรรย์มากมายในเบญจบรรณ  มีวิธีใดบ้างที่การกระทำเหนือธรรมชาติของพระเจ้าในอดีตอาจทำให้เรามีความเชื่อมั่นเกี่ยวกับพระสัญญาเหนือธรรมชาติของพระเจ้าสำหรับอนาคตของเรา?


9. จุดประสงค์ของเบญจบรรณก็คือ เพื่อเตรียมอิสราเอลให้ปรนนิบัติพระเจ้าอย่างสัตย์ซื่อในการเข้าครอบครองและตั้งถิ่นฐานในแผ่นดินพระสัญญา  ท่านสามารถประยุกต์ใช้จุดประสงค์ข้อนี้อย่างไรเข้ากับชีวิตและการรับใช้ของท่านในปัจจุบัน?


10. มีประเด็นเน้นอะไรบ้างในเบญจบรรณที่สะท้อนแนวคิดต่าง ๆ ที่สำคัญสำหรับเราที่จะประยุกต์ใช้ในปัจจุบัน?  จงยกมาหนึ่งตัวอย่างเพื่อแสดงให้เห็นว่าท่านอาจประยุกต์ประเด็นเน้นข้อใดข้อหนึ่งเข้ากับงานและการสอนของท่านในปัจจุบัน

ข้อความสำคัญเพื่อการทบทวน เรื่อง “แนวทางเชิงวิพากษ์ในยุคปัจจุบัน”—สมมติฐานเบื้องต้น
“คนที่ยึดมั่นตามพระคัมภีร์”—ในที่นี้หมายถึงคนที่ยึดมั่นในสิทธิอำนาจเต็มของพระคัมภีร์—มีข้อสันนิษฐานหรือสมมติฐานเบื้องต้นบางประการเกี่ยวกับเบญจบรรณ  พวกเขาเชื่อว่ามีปรากฏการณ์เหนือธรรมชาติ นั่นคือ การที่พระเจ้ากระทำราชกิจในแนวทางที่ปราศจาก เกินขอบเขต และแม้กระทั่งค้านกับกระบวนการปกติและสาเหตุตามธรรมชาติทั้งปวง  สิ่งนี้ทำให้เรามั่นใจว่าพระเจ้าเป็นบุคคลผู้นั้นที่สามารถกระทำ และได้กระทำ การบันดาลใจและการกำกับการเขียนหนังสือเบญจบรรณ พร้อมกับการพัฒนาทางความเชื่อของอิสราเอล  คนที่ยึดมั่นตามพระคัมภีร์ยังเชื่อว่าพระเจ้าได้ใช้โมเสสให้เขียนหนังสือเบญจบรรณ

กรณีศึกษา: เจมีได้ศึกษาเพื่อเป็นศิษยาภิบาลและทำคะแนนได้อย่างยอดเยี่ยม  คณะกรรมการสอบวิทยานิพนธ์ประทับใจอย่างยิ่ง  ในช่วงของการซักถาม ซึ่งกินเวลาเจ็ดชั่วโมง เขาตอบคำถามทั้งหมดอย่างถูกต้อง  อย่างไรก็ตาม ถึงแม้จะเป็นที่ชัดเจนว่าเขาเชื่อในการควบคุมอย่างเหนือธรรมชาติของพระเจ้าเหนือประวัติศาสตร์ เชื่อในความรักของพระองค์ และเชื่อในฤทธานุภาพของพระองค์ แต่เจมีก็เป็นคนขี้กลัวมาก  เป็นที่น่าเสียดายว่าคณะกรรมการสอบสนใจแค่เพียงว่าเขาตอบคำถามถูกต้องหรือไม่เท่านั้น  คณะกรรมการมิได้พิจารณาว่าในชีวิตของเจมีมีหลักฐานใดหรือไม่ที่พิสูจน์ว่าเขาเชื่อในสิ่งเหล่านี้อย่างแท้จริง—ที่พิสูจน์ว่าการกระทำต่าง ๆ บุคลิกภาพ และอารมณ์ของเขาได้รับอิทธิพลมาจากพระเจ้า  เขารักพระเจ้าจริง ๆ หรือไม่?  เขารักผู้อื่นจริง ๆ หรือไม่?  สิ่งต่าง ๆ เหล่านี้ คณะกรรมการมิได้พิจารณา
คำถามเพื่อการสะท้อนคิด	
1. จงพยายามระบุข้อสันนิษฐานใด ๆ ที่ท่านมีเมื่อท่านอ่านหนังสือเบญจบรรณ  จงอย่าหาข้อสรุปบนพื้นฐานของสิ่งที่ท่านกล่าวว่าท่านเชื่อ แต่บนพื้นฐานของการกระทำของท่านและการตอบสนองทางอารมณ์ตามธรรมชาติของท่าน  จงจินตนาการว่าใครสักคนได้ถูกส่งมาให้ประเมินข้อสันนิษฐานต่าง ๆ ของท่านเกี่ยวกับเบญจบรรณ โดยพิจารณาจากการกระทำของท่านเท่านั้น  ผู้ประเมินจะสรุปว่าอย่างไร?  จงพิจารณาการกระทำต่าง ๆ เช่น: 
1. ท่านได้อ่านเบญจบรรณบ่อยเพียงใด?
2. ท่านมีแนวโน้มที่จะอ่านส่วนใดบ้างของเบญจบรรณ และมีแนวโน้มที่จะหลีกเลี่ยงส่วนใดบ้าง?  เพราะเหตุใด?
3. ท่านใช้เวลาอ่านเบญจบรรณนานเท่าใด?
4. การกระทำและการตอบสนองทางอารมณ์ต่าง ๆ ของท่านบ่งบอกอะไรเกี่ยวกับข้อสันนิษฐานของท่านเรื่องฤทธานุภาพของพระเจ้า? 
2. ท่านมีเหตุผลอะไรที่เชื่อว่าโมเสสเขียนหนังสือเบญจบรรณ?  “หลักการสำคัญที่ว่าโมเสสเป็นผู้เขียน” มีความหมายว่าอย่างไร? 
3. ความเชื่อนี้สร้างความแตกต่างอะไรในชีวิตของท่าน? 
งานภาคปฏิบัติ
จงตรวจสอบตัวท่านเองในชีวิตและการรับใช้ของท่าน  สิ่งใดประกอบกันขึ้นเป็นหลักฐานมั่นคงว่าท่านเชื่อในพระเจ้าทรงใช้มนุษย์ให้เขียนพระคัมภีร์?  สิ่งใดประกอบกันขึ้นเป็นหลักฐานมั่นคงว่าท่านเชื่อว่าพระเจ้ากระทำราชกิจในประวัติศาสตร์อย่างเหนือธรรมชาติ พระเจ้าทรงฤทธานุภาพเหนือสิ่งทั้งปวง และพระเจ้ารักท่าน?  ถ้าหลักฐานมีเพียงแค่คำพูดว่าท่านเชื่อ จงตรวจสอบหลักฐานที่อาจพบได้ในการกระทำต่าง ๆ ในชีวิตของท่าน และในการตอบสนองทางอารมณ์ของท่าน รวมทั้งในความคิดหรือดำริต่าง ๆ ของท่าน  แท้จริงแล้ว ท่านรักสิ่งใด? 
